A Tanács 2754/78/EGK rendelete
(1978. november 23.)
az olívaolaj-ágazatban alkalmazott intervencióról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a legutóbb az 1562/78/EGK rendelettel [1] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66 EGK tanácsi rendeletre [2] és különösen annak 12. cikke (3) bekezdésére,
tekintettel a Bizottság javaslatára,
mivel a kereskedelmi gyakorlat szerint az olívaolajat általában a gazdasági év első 11 hónapjában forgalmazzák; mivel a spekulatív ügyletek elkerülése érdekében elő kell írni, hogy az intervenciós hivatalok a gazdasági év utolsó hónapjában a gazdasági év kezdetén érvényes áron vásárolják fel az olajat;
mivel az intervenciós hivatalok birtokában lévő olívaolajat a közösségi vevők megkülönböztetése nélkül és a legjobb gazdasági feltételekkel kell áruba bocsátani; mivel e célra a legalkalmasabb rendszernek a pályáztatás útján történő eladás tűnik;
mivel azonban bizonyos különleges helyzetekben ajánlatos lehet a pályáztatástól eltérő eljárásokat alkalmazni;
mivel az intervenciós rendszer racionális alapon történő megszervezése érdekében az intervenciós központokat a különböző olívaolaj-termelő területek termelési volumenére, valamint az intervenciós központokként kijelölhető helyeken rendelkezésre álló raktárakra is figyelemmel kell meghatározni;
mivel a fő olívaolaj intervenciós központok meghatározásáról és az egyéb intervenciós központok meghatározása során alkalmazandó kritériumok megállapításáról szóló, 1966. október 27-i 164/66/EGK tanácsi rendeletet [3] hatályon kívül kell helyezni,
ELFOGADTA EZT A RENDELETET:
1. cikk
A termelő tagállamok által kijelölt intervenciós hivatalok olívaolajat:
- augusztusban és szeptemberben a júliusban érvényes intervenciós áron vásárolnak fel,
- októberben az adott gazdasági év első hónapjában érvényes intervenciós áron vásárolnak fel.
2. cikk
(1) Az intervenciós hivatalok birtokában lévő olívaolajat pályáztatás útján kell áruba bocsátani.
Ha azonban különleges körülmények miatt ez indokolt, más értékesítési eljárás is alkalmazható.
(2) A pályáztatás vagy egyéb eljárás útján történő értékesítés feltételeit úgy kell meghatározni, hogy az egyenlő hozzáférést és bánásmódot biztosítson minden fél számára, függetlenül attól, hogy a Közösségen belül hol települtek le.
3. cikk
Az intervenciós központokat olyan területeken kell elhelyezni, ahol az éves átlagos olívaolaj-termelés legalább 1000 tonna. A központok csak olyan helyeken állíthatók fel, ahol az intervencióra kínált olaj tárolására megvannak a megfelelő létesítmények.
4. cikk
A 164/66/EGK rendelet hatályát veszti.
5. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 1979. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1978. november 23-án.